
A V I Z

asupra Proiectului de Lege pentru completarea art.66 din Legea nr.168/1999 privind soluţionarea conflictelor de muncă
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de lege pentru completarea art.66 din Legea nr.168/1999 privind soluţionarea conflictelor de muncă, trimis cu adresa nr.        PL-x 139 din 23 martie 2011, înregistrat sub nr.31/236 din 24 martie 2011.
Senatul, în calitate de primă Cameră sesizată a respins această iniţiativă legislativă în şedinţa din 16 martie 2011.
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege menţionat mai sus, în şedinţa din 12 aprilie 2011.
Iniţiativa legislativă are ca obiect de reglementare introducerea unor prevederi conform cărora, pe timpul exercitării dreptului la grevă, activitatea didactică să fie asigurată în proporţie de o treime, astfel încât să nu se pună în pericol dreptul la învăţătură al elevului, iar procesul instructiv-educativ să aibă asigurată continuitatea.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1346 din 15 noiembrie 2010, avizul negativ al Consiliului Economic şi Social transmis cu adresa nr. 2675 din 28 octombrie 2010 şi punctul de vedere negativ al Guvernului transmis cu adresa nr. 10884/DRP/24.11.2010. 

În urma dezbaterilor, cu unanimitate de voturi, s-a hotărât avizarea favorabilă a proiectului de lege. 
Iniţiativa legislativă  face parte din categoria legilor ordinare.

